62018TJ0310_RES
Asia T-310/18
European Federation of Public Service Unions (EPSU)jaJan Goudriaan
vastaan
Euroopan komissio
Unionin yleisen tuomioistuimen tuomio (laajennettu yhdeksäs jaosto) 24.10.2019
Sosiaalipolitiikka – Työmarkkinaosapuolten välinen vuoropuhelu unionissa – Sopimus nimeltä ”Valtion keskushallinnon virkamiehille ja toimihenkilöille tiedottamista ja heidän kuulemistaan koskevat yleiset puitteet” – Allekirjoittajaosapuolten yhteinen pyyntö panna täytäntöön mainittu sopimus unionissa – Komission kieltäytyminen tekemästä neuvostolle päätösehdotusta – Kumoamiskanne – Kannekelpoinen toimi – Tutkittavaksi ottaminen – Komission harkintavalta – Työmarkkinaosapuolten itsenäisyys – Toissijaisuusperiaate – Suhteellisuusperiaate
Kumoamiskanne – Kannekelpoiset toimet – Käsite – Sitovia oikeusvaikutuksia tuottavat toimet – Komission päätös, jolla se kieltäytyi tekemästä neuvostolle ehdotusta päätökseksi, jolla pantaisiin unionissa täytäntöön työmarkkinaosapuolten tekemä sopimus – Käsitteen alaan sisällyttäminen
(SEUT 155 artiklan 2 kohta ja SEUT 263 artikla)
(ks. 20 ja 22–36 kohta)
Sosiaalipolitiikka – Sosiaalipolitiikasta tehty sopimus – Työmarkkinaosapuolten tekemät sopimukset – Täytäntöönpano neuvoston päätöksellä komission ehdotuksesta – Komission lainsäädäntöaloitevalta – Valvonnan laajuus – Allekirjoittajaosapuolten yhteinen pyyntö – Komission velvollisuus tehdä neuvostolle päätösehdotus – Päätösehdotuksen tekemättä jättäminen
(SEU 17 artiklan 2 kohta ja SEUT 155 artiklan 2 kohta)
(ks. 51, 66, 67, 73, 74, 78, 79, 81, 82, 90, 93 ja 103 kohta)
Toimielinten säädökset, päätökset ja muut toimet – Oikeudellinen luonne – Lainsäädäntötoimi – Käsite – Työmarkkinaosapuolten tekemien sopimusten täytäntöönpanoa koskevan menettelyn päätteeksi toteutetut toimenpiteet – Soveltamisalan ulkopuolelle jättäminen
(SEUT 155 artiklan 2 kohta ja SEUT 289 artikla)
(ks. 69 kohta)
Sosiaalipolitiikka – Sosiaalipolitiikasta tehty sopimus – Työmarkkinaosapuolten tekemät sopimukset – Täytäntöönpano neuvoston päätöksellä komission ehdotuksesta – Komission lainsäädäntöaloitevalta – Edellytys – Demokratian periaatteen noudattaminen – Allekirjoittajaosapuolten edustavuus – Toissijaisuus- ja suhteellisuusperiaatteiden noudattaminen
(SEU 17 artiklan 1 kohta ja SEUT 155 artikla)
(ks. 75, 95, 96, 98 ja 137 kohta)
Sosiaalipolitiikka – Sosiaalipolitiikasta tehty sopimus – Työmarkkinaosapuolten tekemät sopimukset – Täytäntöönpano neuvoston päätöksellä komission ehdotuksesta – Komission lainsäädäntöaloitevalta – Komission harkintavalta – Tuomioistuinvalvonta – Rajat
(SEU 17 artiklan 1 kohta ja SEUT 155 artikla)
(ks. 108–112 kohta)
Tiivistelmä
Unionin yleinen tuomioistuin hylkäsi asiassa EPSU ja Goudriaan v. komissio (T-310/18) 24.10.2019 antamassaan tuomiossa kumoamiskanteen, joka oli nostettu komission päätöksestä, jolla tämä kieltäytyi tekemästä neuvostolle ehdotusta päätökseksi, jolla pantaisiin unionissa täytäntöön jäsenvaltioiden työmarkkinaosapuolten allekirjoittama sopimus.
Työmarkkinaosapuolet tekivät joulukuussa 2015 SEUT 155 artiklan 1 kohtaan perustuvan sopimuksen nimeltä ”Keskushallinnon virkamiehille ja toimihenkilöille tiedottamista ja heidän kuulemistaan koskevat yleiset puitteet” (jäljempänä sopimus). Tämän jälkeen ne pyysivät yhdessä komissiota tekemään ehdotuksen sopimuksen täytäntöön panemiseksi unionissa SEUT 155 artiklan 2 kohtaan perustuvalla neuvoston päätöksellä. Komissio kuitenkin ilmoitti maaliskuussa 2018 työmarkkinaosapuolille päätöksestään, jonka mukaan se ei tekisi neuvostolle päätösehdotusta. Kieltäytymistä koskevassa päätöksessä nojauduttiin perusteisiin, jotka koskivat ensinnäkin valtion keskushallintojen erityistä luonnetta julkisen vallan käyttäjinä, toiseksi sitä, että useiden jäsenvaltioiden kansalliseen lainsäädäntöön sisältyy jo keskushallinnon virkamiehille ja työntekijöille tiedottamista ja heidän kuulemistaan koskevia säännöksiä, sekä kolmanneksi sitä, että jäsenvaltioiden välillä on huomattavia eroja valtionhallinnon määrittelyssä ja rajaamisessa, minkä vuoksi sopimuksen täytäntöönpanosta mahdollisesti tehtävän neuvoston päätöksen soveltamisalan laajuus vaihtelisi jäsenvaltioittain.
Unionin yleinen tuomioistuin totesi ensiksi, että komission kieltäytymispäätöstä voidaan pitää kannekelpoisena toimena. Päätöstä ei ensinnäkään voida pitää valmistavana toimena, ja toiseksi komission mahdollinen laaja harkintavalta ei voi olla esteenä kanteen tutkittavaksi ottamiselle.
Seuraavaksi unionin yleinen tuomioistuin tähdensi, että kun työmarkkinaosapuolet ovat neuvotelleet ja tehneet SEUT 155 artiklan 1 kohtaan perustuvan sopimuksen ja allekirjoittajaosapuolet esittävät yhteisen pyynnön, jolla pyritään sopimuksen täytäntöönpanoon unionissa SEUT 155 artiklan 2 kohtaan perustuvalla neuvoston päätöksellä, komission velvollisuutena ei ole hyväksyä pyyntöä vaan sen tehtävänä on arvioida tämänsuuntaisen ehdotuksen aiheellisuutta.
Unionin yleinen tuomioistuin lisäsi, että komission velvollisuutena on paitsi tarkistaa sopimuksen lausekkeiden tiukka laillisuus myös otettava huomioon unionin yleinen etu ja siten arvioitava sopimuksen mahdollisen täytäntöönpanon tarkoituksenmukaisuutta unionissa ottamalla huomion myös poliittiset, taloudelliset ja sosiaaliset näkökohdat.
Unionin yleinen tuomioistuin täsmensi lopuksi, että komissiolla on laaja harkintavalta ja että unionin yleisen tuomioistuimen on harjoitettava mahdolliseen komission kieltävään päätökseen nähden suppeaa valvontaa.